“Tesco Lotus” รับปลดพนง.บางส่วนจริง! ปฏิเสธ “ปิดสาขา” ชี้แค่ปรับโครงสร้าง
"Tesco Lotus" รับปลดพนง.บางส่วนจริง! ปฏิเสธ "ปิดสาขา" ชี้แค่ปรับโครงสร้าง
27 ต.ค. 2561

สืบเนื่องจากมีผู้ตั้งกระทู้ในเว็บไซต์พันทิพ  Pantip.com ระบุว่า เทสโก้โลตัสจ้างพนักงานออกจำนวน 30-50% จากพนักงานทั่งประเทศกว่า 45,000 คนนั้น 

 
ล่าสุด เว็บไซต์ “Khaosod.co.th” รายงานว่า ฝ่ายสื่อสารองค์กรเทสโก้ โลตัส ชี้แจงกรณีข้อมลูเรื่องพนักงาน 30-50% ถูกจ้างให้ลาออกนั้นไม่เป็นความจริง นอกจากนั้นข้อมูลเรื่องสาขาจำนวน 43 สาขา ถูกปิดนั้นก็ไม่เป็นความจริงเช่นกัน หากแต่เป็นข่าวเก่าเกี่ยวกับเทสโก้ในราชอาณาจักรตั้งแต่ปี 2558 ที่ถูกนำมาแชร์ต่อกันโดยคลาดเคลื่อนจากความเป็นจริง
อย่างไรก็ตาม บริษัทฯ ได้มีการปรับรูปแบบการดำเนินธุรกิจ เพื่อให้ตอบรับความต้องการของลูกค้าที่มีความเปลี่ยนแปลงไปได้ดียิ่งขึ้น และเพิ่มศักยภาพในการแข่งขัน 
ดังนั้น จึงต้องมีการปรับโครงสร้างทีมงานให้สอดคล้องกับรูปแบบธุรกิจใหม่ ซึ่งโครงสร้างทีมงานใหม่จะมุ่งเน้นไปที่ส่วนงานที่มีความสำคัญสำหรับลูกค้าที่เป็นกลุ่มเป้าหมาย และโครงสร้างทีมใหม่นี้จะลดขั้นตอนต่างๆ เพื่อให้การทำงานของเพื่อนพนักงานง่ายขึ้น
สำหรับการเปลี่ยนแปลงดังกล่าว ส่งผลให้บริษัทฯ จำเป็นต้องยกเลิกบางตำแหน่งงาน เพื่อให้เหมาะสมกับโครงสร้างทีมงานใหม่ บริษัทฯได้พิจารณาตัดสินใจเรื่องนี้อย่างรอบคอบ และคำนึงถึงพนักงาน 
โดยได้พยายามจัดทำข้อเสนอที่ดีที่สุดเท่าที่จะทำได้ และให้ความช่วยเหลืออย่างดีแก่พนักงานที่ได้รับผลกระทบจากการปรับเปลี่ยนนี้ 
อีกทั้งยึดหลักการปฏิบัติต่อพนักงานทุกท่านอย่างเป็นธรรม เทสโก้ โลตัส เป็นธุรกิจที่มีพื้นฐานที่แข็งแกร่ง เรายังมุ่งมั่นที่จะขยายการเติบโตของธุรกิจในประเทศไทย และให้บริการลูกค้าให้ดียิ่งๆ ขึ้นทุกวัน
ทั้งนี้ เทสโก้ โลตัส ให้บริการลูกค้าในประเทศไทยมานานกว่า 24 ปี โดยได้มุ่งมั่นที่จะมอบสินค้าคุณภาพสูงในราคาที่เอื้อมถึง ควบคู่ไปกับการสนับสนุนเศรษฐกิจ สังคม และชุมชนไทยมาโดยตลอด